Unyakuo ni neno la teolojia ya baadhi ya madhehebu ya Ukristo yanayoamini kwamba Yesu atarudi toka mbinguni mara mbili, mojawapo ikiwa kwa ajili ya kuwatwaa wale wote waliomuamini kama Bwana na mwokozi wao. Tafsiri hiyo ya madondoo kadhaa ilijitokeza tangu karne ya 2, lakini ilikataliwa mapema na Kanisa Katoliki, likifuatwa hata leo na Waorthodoksi na Waprotestanti walio wengi. Yafuatayo ni maelezo ya mojawapo kati ya misimamo ya namna hiyo. Neno unyakuo halionekani katika Biblia, ingawa kitenzi kunyakua kinapatikana. Kwa Kilatini neno ni rapere likiwa na maana ya "kupokonya" au "kuchukua mbali". Unyakuo hutumiwa kuwahusu waumini waaminifu kwa Kristo watakaponyakuliwa kumlaki Bwana Yesu mawinguni kama ilivyoelezwa katika kifungu kifuatacho alichokiandika Mtume Paulo (1Thes 4:13-17): 13 Lakini, ndugu, hatutaki msijue habari zao waliolala mauti, msije mkahuzunika kama na wengine wasio na matumaini. 14 Maana, ikiwa twaamini ya kwamba Yesu alikufa akafufuka, vivyo hivyo na hao waliolala katika Yesu, Mungu atawaleta pamoja naye. 15 Kwa kuwa twawaambieni haya kwa neno la Bwana, kwamba sisi tulio hai, tutakaosalia hata wakati wa kuja kwake Bwana(unyakuo), hakika hatutawatangulia wao waliokwisha kulala mauti.